b'\n_START_ARTICLE_\nJames Logan Jones mlaj\xc5\xa1i\n_START_SECTION_\n\xc5\xbdivljenjepis\n_START_PARAGRAPH_\nJones se je rodil 19. decembra 1943. Dru\xc5\xbeina se je preselila v Francijo, kjer je pre\xc5\xbeivel vse otro\xc5\xa1tvo. Vrnil se je v ZDA, kjer se je vpisal na Georgetown University School of Foreign Service, kjer je tudi diplomiral iz znanosti leta 1966._NEWLINE_Januarja 1967 je bil vstopil v KMP ZDA kot poro\xc4\x8dnik. Po kon\xc4\x8danem osnovnem \xc5\xa1olanju v Marine Corps Base Quantico (Virginija) je bil oktobra 1967 poslan v Vietnam, kjer je slu\xc5\xbeil kot vodni in \xc4\x8detni poveljnik \xc4\x8dete G, 2. bataljona, 3. marinskega polka. V Vietnamu je bil povi\xc5\xa1an v nadporo\xc4\x8dnika._NEWLINE_Po vrnitvi v ZDA decembra 1968 je bil dodeljen v Camp Pendleton (Kalifornija), kjer je opravljal dol\xc5\xbenost \xc4\x8detnega poveljnika do maja 1970. Takrat je bil preme\xc5\xa1\xc4\x8den v Marine Barracks (Washington, DC), kjer je bil poveljnik \xc4\x8dete do julija 1973, v tem \xc4\x8dasu je bil povi\xc5\xa1an v stotnika. Od julija 1973 do junija 1974 je bil \xc5\xa1tudent na Amphibious Warfare School (Quantico, Virginija)._NEWLINE_Novembra 1974 je bil preme\xc5\xa1\xc4\x8den v 3. marinsko divizijo (Okinava), kjer je prav tako opravljal dol\xc5\xbenost poveljnika \xc4\x8dete H, 2. bataljona, 9. marinskega polka do decembra 1975._NEWLINE_Od januarja 1976 do avgusta 1979 je slu\xc5\xbeil v \xc4\x8castni\xc5\xa1ki razporeditveni sekciji pri \xc5\xa1tabu korpusa (Washington, DC); takrat je bil povi\xc5\xa1an v majorja. Do julija 1984 je nato slu\xc5\xbeil kot \xc4\x8dastnik za zvezo pri senatu; takrat je bil tudi povi\xc5\xa1an v podpolkovnika._NEWLINE_Julija 1984 je bil izbran, da se vpi\xc5\xa1e na National War College (Washington, DC), kjer je junija 1985 tudi diplomiral. Od julija 1985 do julija 1987 je bil poveljnik 3. bataljona 9. marinskega polka 1. marinske divizije (Camp Pendleton, Kalifornija)._NEWLINE_Avgusta 1987 se je vrnil v korpusni \xc5\xa1tab, kjer je deloval kot vi\xc5\xa1ji pomo\xc4\x8dnik komandanta korpusa. Aprila 1988 je bil povi\xc5\xa1an v polkovnika. Februarja 1989 je prevzel dol\xc5\xbenost voja\xc5\xa1kega tajnika komandanta korpusa. Avgusta 1990 je bil preme\xc5\xa1\xc4\x8den na mesto poveljnika 24. marinske ekspedicijske enote (Camp Lejeune); med poveljevanjem se je udele\xc5\xbeil operacije Zagotavljanje pomo\xc4\x8di (delovali so v severnem Iraku in Tur\xc4\x8diji. 15. julija 1992 je prevzel dol\xc5\xbenost namestnika direktorja oddelka J-3, Evropsko poveljni\xc5\xa1tvo Zdru\xc5\xbeenih dr\xc5\xbeav (Stuttgart, Nem\xc4\x8dija). Med operacijo Priskrbeti obljubo (Bosna in Hercegovina je bil na\xc4\x8delnik \xc5\xa1taba Joint Task Force Provide Promise._NEWLINE_Julija 1994 se je vrnil v ZDA, kjer je napredoval v generalmajorja in prevzel poveljstvo 3. marinske divizije (Camp Lejeune). Leta 1996 je opravljal dol\xc5\xbenost direktorja sekcije za ekspedicijsko vojskovanje (N85) pri Pisarni na\xc4\x8delniku pomorskih operacij in nato namestnik na\xc4\x8delnika \xc5\xa0taba za na\xc4\x8drtovanje, politiko in operacije pri \xc5\xa1tabu korpusa (Washington, DC); julij istega leta je napredoval v generalporo\xc4\x8dnika._NEWLINE_Nato je postal voja\xc5\xa1ki asistent sekretarja za obrambo. 21. aprila 1999 je bil nominiran za generala (povi\xc5\xa1an 30. junija 1999) in za poveljnika Korpusa mornari\xc5\xa1ke pehote Zdru\xc5\xbeenih dr\xc5\xbeav Amerike (prevzel dol\xc5\xbenost 1. julija 1999). To dol\xc5\xbenost je opravljal do 16. januarja 2003, ko je postal poveljnik Evropskega poveljni\xc5\xa1tva Zdru\xc5\xbeenih dr\xc5\xbeav; naslednji dan je nato prevzel \xc5\xa1e dol\xc5\xbenost vrhovnega poveljnika zavezni\xc5\xa1kih sil v Evropi.'